Kinderdeikas
Kinderdeikas (ol. Kinderdijk) − kaimas Nyderlanduose, Pietų Olandijos provincijoje, Niu Lekerlanto bendruomenėje; 15 km į rytus nuo Roterdamo. Kaimo pavadinimas olandų kalba reiškia „vaikiška damba“. Jis išsidėstęs dviejų upių sankirtoje − Leko ir Nordo. 1740 m. polderių nusausinimui buvo pastatyta 19 vėjo malūnų. Šiuo metu tai yra stambiausia vienoje vietoje esanti senovinių vėjo malūnų sistema Nyderlanduose. 1997 m. Kinderdeikas įtrauktas į UNESCO Pasaulio paveldo sąrašą. Vėjo malūnai Kinderdeike − viena iš populiariausių turistų lankomų vietų Nyderlanduose.